დიფუზური შუახაზის გლიომა

დიფუზური შუახაზის გლიომა (ინგ. Diffuse midline glioma, H3 K27-altered (DMG). ასევე ცნობილი, როგორც დიფუზური შუა ხაზის გლიომა, H3 K27-მოდიფიცირებული) — თავის ტვინის გლიური უჯრედების პედიატრიული ავთვისებიანი სიმსივნე. DMG-ის უმეტესობა მდებარეობს თავის ტვინის ხიდში, რა შემთხვევაშიც სიმსივნე მოიხსენიება, როგორც თავის ტვინის ხიდის დიფუზური გლიომა (ინგ. Diffuse Intrinsic Pontine Glioma (DIPG)). თუმცა, დიფუზური შუახაზის გლიომა ასევე შეიძლება წარმოიქმნას ტვინის ღეროს სხვა ნაწილებში (შუა ტვინი, მოგრძო ტვინი), ზურგის ტვინში ან თალამუსში. კლინიკური გამოვლინებები დამოკიდებულია სიმსივნის მდებარეობაზე, თუმცა, ძირითადი სიმპტომებია მომატებული ქალასშიგა წნევის ნიშნები (თავის ტკივილი, გულისრევა, ღებინება, გულყრა, ცნობიერების დათრგუნვა), თავის ტვინის ნერვების დამბლა, ატაქსია, ნისტაგმი, ძილის აპნეა. გამომწვევი მიზეზია მუტაცია H3 გენში, რომელიც აკოდირებს ჰისტონს. DIPG-ის შემთხვევაში ხიდის მოცულობა იზრდება, რის გამოც ადგილი აქვს მის წინ მდებარე ბაზილარული არტერიის კომპრესიას კეფის ძვლის თავქვეზე (კლივუსზე). გარდა ამისა, რადიოლოგიურ კვლევებზე აღინიშნება მეოთხე პარკუჭის ძირის გაბრტყელება და ზოგჯერ - ჰიდროცეფალია.

 რესურსები ინტერნეტში 

 Diffuse midline glioma, H3 K27-altered - Radiopaedia

კატეგორია:ნერვული სისტემის დაავადებები